07/03/2017 | Administración LocalMunicipal
Rianxo
Secretaría
Aprobación definitiva Ordenanza sobre ocupación de vía pública para construción de ramplas de accesibilidade a edificios privados de uso residencial en vivenda colectiva

De conformidade co artigo 49 da Lei 7/85, por non presentarse reclamación ningunha durante o período de exposición ao público, elevase a definitivo o acordo inicial adoptado polo Pleno do Concello en sesión celebrada o día 29 de decembro de 2016 da ORDENANZA SOBRE OCUPACIÓN DE VÍA PÚBLICA PARA CONSTRUCIÓN DE RAMPLAS DE ACCESIBILIDADE A EDIFICIOS PRIVADOS DE USO RESIDENCIAL EN VIVENDA COLECTIVA Publicase o texto completo da ordenanza, que entrará en vigor unha vez transcorrido o prazo de 15 días dende a súa publicación no BOP, de conformidade co previsto no artigo 65.2º da Lei 7/85, reguladora das Bases do Réxime Local. O obxecto desta ordenanza é o de definir as condicións nas que se pode autorizar o uso da vía pública para construír ramplas para a mellora de accesibilidade en inmobles de uso residencial de vivenda colectiva, así como as condicións para a súa execución. As condicións necesarias para que se poida autorizar a ocupación de vía pública con una rampla para persoas con mobilidade reducida, son as seguintes: a.- Que no inmoble de referencia viva ou traballe de xeito permanente unha persoa con mobilidade reducida e que estea imposibilitada para subir escaleiras, polo que deberá de acreditarse o recoñecemento e a cualificación do grado de discapacidade física, segundo certificado de minusvalía outorgado pola Consellería de Traballo e Benestar Social. b.- Que non exista a posibilidade de dotar ao edificio das medidas de accesibilidade adecuadas, sexa rampla ou elevador, no interior do edificio, ou que o costo desta solución alternativa sexa superior ao dobre da construción da rampla na vía pública c.- Que a rampla teña una anchura non superior a 1,20 metros, podendo superarse como máximo ata un 10% mais, e sempre que o ancho libre sobre a beirarrúa permita un paso de 1,50 metros e salvo nos casos nos que existan elementos de sinalización e de urbanización puntuais (semáforos, sinais, farois.), onde se poderá estreitar puntualmente este paso ata un mínimo de 0,90 metros, e sempre que non se poidan modificar e/ou alterar a súa posición ata sacalos da zona de paso mínima de 1,50 metros. d.- Que non existan na vía pública servizos esenciais (arquetas, rexistros,.) que poidan quedar tapados pola implantación da rampla e no seu defecto, que se poidan modificar, ata sacalos ao espazo libre da beirarrúa. e.- Que a rampla se execute de acordo coa normativa sectorial vixente. Para solicitar a ocupación dunha rampla para persoas con mobilidade reducida na vía pública, remitirase ao Concello a seguinte documentación: 1.- Instancia asinada polo representante legal da comunidade de propietarios.2.- Documento xustificativo da habitabilidade das persoas con mobilidade reducida en ese edificio, ou que sexa o seu centro habitual de traballo, o que tamén se xustificará convenientemente.3.- Proxecto técnico da obra a realizar redactado por técnico competente, co visado colexial correspondente.4.- Autorización (acta que recolla o acordo) dos propietarios que ostenten e superan as 3/5 partes da porcentaxe total da propiedade do edificio afectado, de acordo co establecido pola da Lei de Propiedade Horizontal, para a realización das obras e tamén o compromiso de estes propietarios de aceptar as condicións íntegras de esta ordenanza.5.- Achegar informe favorable das empresas concesionarias dos servizos urbanos afectados, no caso de que se teñan de alterar ou modificar o seu trazado e/ou situación de elementos puntuais (farois, arquetas, caixas de rexistro, etc.). 6.- Aportar garantía que cubra os posibles danos sobre o espazo público e que permanecerá ata que decaia a concesión, coa finalidade de que tamén cubra cos prexuízos derivados da retirada desta, no caso de que por cuestións de interese público así o requira. Unha vez obtida a autorización para a ocupación do viario, o representante legal da comunidade de propietarios deberá de presentar ante o Concello a preceptiva solicitude de licenza de obra, a efectos da súa tramitación estarase ao disposto na lexislación vixente aplicable aos procedementos administrativos, ás Normas Subsidiarias Municipais vixentes e ao previsto na presente ordenanza. Se no prazo dun ano despois de terse obtida a autorización para a ocupación, non se tivera solicitado polo interesado a conseguinte licenza de obras, o Concello poderá declarar de oficio a caducidade desta autorización. A ocupación da vía pública concédese por un prazo de 10 anos, prorrogable por períodos do mesmo tempo e previa petición do interesado, e sempre que se manteñan as condicións obxecto da concesión. As autorizacións poderán ser revogadas unilateralmente polo Concello en calquera momento por razón de interese público, sen xerar dereito de indemnización, e cando resulten incompatibles coas condicións xerais aprobadas con posterioridade, ou produzan danos no dominio público, ou impidan a súa utilización para actividades de maior interese público, ou mesmo menoscaben o uso xeral. Igualmente, cando se alteren os supostos determinantes do seu outorgamento ou sobreviviren circunstancias que de existir naquel momento, xustificarían a denegación. En ningún destes supostos, o interesado terá dereito a indemnización algunha por este concepto. En todos os casos, o adxudicatario está obrigado a suprimir a instalación á súa costa, abandonando e deixando libres e baleiros, a disposición deste Concello e dentro do prazo que se lles fixe, os bens obxecto de utilización. No suposto de que se incumpra o anterior realizará as obras necesarias este Concello sendo a cargo do solicitante os gastos orixinados. A rampla considerarase que forma parte dos elementos comúns do edifico ao que sirve, polo que as labores de conservación da rampla e o seu mantemento en estado de limpeza e decoro, así como calquera responsabilidade que puidese sobrevir pola existencia da mesma, correrá a cargo da comunidade de propietarios do edificio. A presente Ordenanza entrará en vigor ó día seguinte da publicación íntegra no Boletín Oficial da Provincia e transcorrido o prazo previsto no artigo 65.2. LBRL, permanecendo en vigor ata a súa modificación ou derogación expresa. Rianxo, 2 de marzo de 2017 O alcalde, Adolfo F. Muíños Sánchez